കായലോര ബീച്ച് സൗന്ദര്യവത്കരണം: ടൂറിസം ഡെപ്യൂട്ടി ഡയറക്ടര് വൈക്കത്തെത്തി വൈക്കം: കായലോര ബീച്ചില് സംസ്ഥാന സര്ക്കാര് ബജറ്റില് വിഭാവനം ചെയ്ത ഒന്പത് കോടി രൂപയുടെ വികസന പദ്ധതി നടപ്പിലാക്കുന്നതിനു മുന്നോടിയായി പദ്ധതിയെക്കുറിച്ചു ചര്ച്ച ചെയ്യാന് ടൂറിസം ഡെപ്യൂട്ടി ഡയറക്ടര് ജി. ശ്രീകുമാറിന്റെ നേതൃത്വത്തിലുള്ള സംഘം വൈക്കത്തെത്തി. ഇന്നലെ ഉച്ചയ്ക്ക് സി.കെ. ആശ എംഎല്എ, പൊതുപ്രവര്ത്തകര്, നഗരസഭ കൗണ്സിലര്മാര് എന്നിവര്ക്കൊപ്പം കായലോര ബീച്ചിലെത്തിയ ഉദ്യോഗസ്ഥ സംഘം ബീച്ചും പരിസരവും നോക്കി കണ്ടു. പരിസ്ഥിതിക്കിണങ്ങുന്ന വിധത്തിലുള്ള നിര്മാണ പ്രവര്ത്തനങ്ങള് നടത്തുന്നതിനാവശ്യമായ രൂപരേഖ തയാറാക്കി നല്കുവെന്നും ടൂറിസം ഡെപ്യൂട്ടി ഡയറക്ടര് അറിയിച്ചു. 2021 22ലെ സംസ്ഥാന ബജറ്റില് പ്രഖ്യാപിച്ച ഒന്പതു കോടി രൂപ വിനിയോഗിച്ചാണ് പദ്ധതി നടപ്പിലാക്കുന്നത്. കെടിഡിസി റസ്റ്റോറന്റിന്റെ പുറകിലായി കുട്ടികള്ക്ക് ജല കായിക വിനോദങ്ങളില് ഏര്പ്പെടാനുള്ള സൗകര്യങ്ങളും പദ്ധതിയുടെ ഭാഗമായി നടപ്പിലാക്കുന്നുണ്ട്. കലാസാംസ്കാരിക പരിപാടികള് നടത്തുന്നതിനായി ഓപ്പണ് സ്റ്റേജ്, കായിക വ്യായാമങ്ങള്ക്കുള്ള സൗകര്യങ്ങള് എന്നിവയും പദ്ധതിയുടെ ഭാഗമാണ്. ഈ രംഗത്തെ വിദഗ്ധരുമായി കൂടിയാലോചിച്ച് വിശദമായ പദ്ധതി രേഖ തയാറാക്കുന്നതിന് ടൂറിസം ഡിപ്പാര്ട്ട്മെന്റ് എംപാനല് ചെയ്തിട്ടുള്ള കന്പനികളെ ചുമതലപ്പെടുത്തും. സി.കെ. ആശ എംഎല്എ, ടൂറിസം ഡെപ്യൂട്ടി ഡയറക്ടര് ജി. ശ്രീകുമാര്, മുന് മുനിസിപ്പല് ചെയര്മാന്മാരായ എന്. അനില് ബിശ്വാസ്, പി. ശശിധരന്, കൗണ്സിലര്മാരായ എസ്. ഹരിദാസന് നായര്, അശോകന് വെള്ളവേലി, ഏബ്രഹാം പഴയകടവന് തുടങ്ങിയവരുടെ നേതൃത്വത്തില് വൈക്കം കായലോര ബീച്ച് സന്ദര്ശിച്ച പദ്ധതി നടത്തിപ്പു സംബന്ധിച്ച് പ്രാഥമിക ചര്ച്ച നടത്തി.